open-index/open-wikipedia-markdown huggingface dataset:
Matimàtica di l'origami

L'arti di l'origami ha statu sempri n'uggettu dî studi matimàtici. Stu campu di studi suttaliniau lu prubbrema dâ *flat-foldability* (siddu fussi pussìbbili livviddari l'origami senza strazzari la carta) e l'utilizzau di l'origami pâ suluzzioni di l'equazzioni matimàtichi.

Arcuni antichi prubbremi di giomitrìa - la trisizzioni di l'àngulu di larghizza arbitraria, o puri la dupricazzioni di cu cubbu di vulumi sempri arbitrariu - sunnu nun  sulùbbili attraversu li mètudi tradizziunali ma ponnu èssiri nzirtati senza fatica pi  menzu d'origami sìmprici. L'origami ponnu èssere usati pi nzirtari opirazzioni comu putenzi o la ràdici d'un nùmmiru. L'origami sunnu quindi nu strummento chi pirmetti la suluzzioni di equazzioni polinumiali (cuntinenti sulu tèrmini dû  tipu *a**n**x**n*) puru siddu nun è ancura chiaru finu a chi puntu tali equazzioni ponnu èssiri nzirtati cû sò ausiliu.

Catigurìa:Giappuni
Catigurìa:Matimàtica
Porta Firdinàndia

thumb|rightt|160px|Porta Firdinàndia, ora Garibbardi ô Furtinu
La **Porta Firdinàndia** (appoi chiamata *Porta [[Giuseppi Garibbaldi|Garibbardi]]*) è n'arcu di triunfu fabbricatu n Catania  ntô 1768 e pruggittatu di Stefano Ittar pi cummimurazzioni dû matrimoniu di Firdinandu I dî Dui Sicili e Maria Carulina d'Asburgo-Lorena. S'attrova ntra â chiazza Palestru e la chiazza Crucifissu, â fini dâ strata Giuseppi Garibbardi. Lu quarteri è chiamatu dê catanisi *Û Futtinu*, picchì nta ssu locu cc'era nu furtinu ca avìa statu custruitu dô duca di Ligne, doppu l'eruzzioni dû 1669 ca agghicò ntâ banna urientali dâ citati, cummigghiannu e sdirubbannu li difesi midiuvali.

Di l'òpira di furtificazzioni ca cc'era fatta ammeri sud dâ chiazza Palestru, arristò ora sulu na porta n strata Sacchero.
Catigurìa:Catania
Catigurìa:Sicilia
Museu Archiulòggicu Riggiunali A. Salinas

Lu **Museu Archiulòggicu Riggiunali A. Salinas** è nu museu di Palermu. S'attrova ntû centru stòricu di la citati e dintra havi cullezzioni ca vannu di la preistoria nzinu a lu perìudu rumanu. Li òpiri cchiù mpurtanti ca ci sunnu sù:

* La steli di l'eggiziani
* Li parti architittònichi dî templi di Silinunti
* Li "graffiti" dû Munti Piddirinu

Lu nomu di lu museu è didicatu a Antonio Salinas ca arrialau la sò cullezzioni archiolùggica a la Sicilia.

## Collizioni "Pietro Bonci Casuccini"
Molto mportanti è a collizioni etrusca. Idda è costituita di sarcofagi, cippi, statue, urni, ciramicheattiche e curredi funebri. E' a collizioni etrusca cchù mpurtanti ca è prisenti fuori da Toscana. A collizioni fu vinnuta da i niputa du fundaturi, e fu acquistatata du Regno taliano nnù 1865 e dunata a u museo di Palermu pu spazio ca avia.

## Collegamenti sterni
* Sito ufficiali du museo

Catigurìa:Palermu
Catigurìa:Musei
Mauna Kea

thumb|right|200px|Lu Mauna Kea.

Lu **Manua Kea** è lu vurcanu cchiù mpurtanti di l'Hawaii. Di na autizza di cchiossai di 4.000 metri, òspita tra l'autri cosi puru n'ussirvatoriu astronòmicu di mpurtanza munniali.

Catigurìa:Vurcani
Gruppu (matimatica)

In algibbra, nu *'gruppu* 'n matimatica è nu nsiemi di elimenta supra cui è difinuta n'opirazzioni. L'opirazzioni, chi disolitu si ìnnica cu \times, o cu \cdot (ma quarchi vota puru cu "+") manna na para di elimenti urdinati ntî n'elimentu appartinenti ô gruppu chi è lu risurtatu di n'opirazzioni. Chistu si traduci dicennu chi lu gruppu havi a èssiri chiusu rispettu all'opirazzioni difinuta. N'autra rèula è chi ogni gruppu havi a aviri n' *elementu neutru*, veni a diri n'elimentu e chi opiratu cu n'autru elelemtu y duna sempri l'elementu n quistioni, y: n termini algebbrici,

e\cdot y=y\cdot e= y.

Autra rèula mpurtanti è l'esistenza di l'elimentu nversu pi ogni elementu dû gruppu. L'elementu nversu di y si înnica di solitu cu y^{-1}. Perciò:

y\cdot y^{-1}=y^{-1}\cdot y= e

Quannu lu gruppu è nnicatu cu na notazzioni additiva, cioé quannu è assuciata l'opirazzioni "+", l'inversu è puru chiamatu *oppostu*

## Esempi di gruppu
* Lu nsiemi dî nùmmura rilativi cu l'opirazzioni d'addizzioni è nu gruppu.
* Lu nsiemi dî nùmmura razziunali non nulli, cu l'opirazzioni di murtipricazzioni è nu gruppu.

Catigurìa:Matimàtica
Catigurìa:Àlgibbra
Satèlliti artificiali

Nu **satèlliti artificiali** è nu strummentu costruitu di la manu di l'òmu, e mannatu 'n òrbita tornu tornu a nu corpu cilesti (di sòlitu la Terra) cu nu scopu pricisu. Li satèlliti artificiali sunnu usati principarmenti pi lu studiu dâ mitioroluggìa (privisioni dû tempu), e pi li cumunicazzioni ntirnazziunali, tilifònichi o televisivi. In astronumìa li satelliti artificiali sunnu usati pi studiari la geoluggìa dâ terra, o di autri corpi cilesti. Storicamenti lu primu satelliti artificiali fu lu *Sputnik* mannatu ntô spazziu dî suviètici â fini di l'anni '50.

Li satèlliti artificiali sunnu usati puru 'n spiunaggiu, pirchì pirmettinu di uttèniri quantità di nfurmazzioni sisnsibbili di na manèra autumàtica, sicura, e pricisa, grazzi n particulari ê fotografî a risoluzzioni granni chi si fìdinu a prudurri. 

## Talìa puru

* Satèlliti

Catigurìa:Astronumìa
Catigurìa:Ticnoluggìa
Agàtucli

**Agàtucli** (Hymera ?, 360 a.C. - Sarausa 289 a.C.) fu nu tirannu sarausanu dû 316 nzinu â sò morti e re di Sicilia.

Agghicatu ô putiri 'n sèquitu a na rivurtura pupulari, fici ammazzari o esiliau 10000 pirsuni, facènnusi numinari tirannu.
Ntô 311 cummattìu contra li cartagginisi, ma fu battutu a Hymera.

Catigurìa:Biografìi
Stesìcuru

**Stesìcuru** (640 a.C. - 555 a.C.) fu nu pueta lìricu grecu anticu. Lu locu di nàscita è Imera, chi currispunni a na lucalità vicina a Tèrmini ‘n Sicilia, na cità funnata dû sò patri; secunnu àutri putissi èssiri puru Metauru, n Calabbria. Era tra li novi pueti degni di rispettu tra li membri dâ scola ellenìstica di Alessandria. Comu pi l'àutri pueti lìrici, lu cchiossài dû sò travagghiu si persi, e ni restunu sulu frammenta e citazzioni di àutri travagghi. Secunnu certuni morsi a Catania unni la cità ci eriggìu nu munumentu òi pirdutu.

Catigurìa:Biografìi
Catigurìa:Siciliani cèlibbri
Catigurìa:Littirati
Pirduta dâ «E» ô principiu dî palori

Ntâ lingua siciliana, la pirduta dâ "e" nizziali nun accintata è nu finòminu urdinariu, puru siddu chistu succedi supratuttu ntâ lingua parrata.

## Diffusioni

*Nta tutti l'àrii di la Sicilia, ntâ lingua parrata, li palori ponnu pèrdiri o no la "e" nizziali nun tònica ("**~**cillènti", "**~**murròiti", "**~**sèmpiu", "**~**ducazziòni", "**~**sìggiri", ecc.).

*Nta arcuni zoni, la "e" nizziali nun accintata è rinchiazzata di na "a" nizziali ("**a**sèmpiu", "**a**ducazziòni", "**a**ccillènti", "**a**sàttu", "**a**lincàri", "**a**rrùri", "**a**saudìri", "**a**tèrnu", "**a**sìstiri", "**a**bbreu", ecc.). Stu finòminu esisti puru nta la lingua corsa ntâ quali attruvamu palori comu: "asempiu", ecc. 

*Nta quarchi zona dâ Sicilia, la "e" nizziali nun accintata sulu è addibbuluta nta na "i" nizziali ("**i**tàti", "**i**ndìvia", "**I**duardu", "**i**rvicèdda"/"**i**rvùzza", "**i**vèntu", "**i**ròi", ecc.).

## Nu finòminu prisenti nta àutri lingui

Ci voli nutari ca stu finòminu funèticu nun è tìpicu sulu dû sicilianu, pirchì asisti nta àutri lingui neolatini, comu p'asempiu la lingua corsa ca havi li furmi:

esàme / asàmini (zoè 'n sicilianu: "esami")

esaminà / asaminà (zoè 'n sicilianu: "esaminari")

espressivu / sprissivu (zoè 'n sicilianu: "sprissivu")

ecc.

## Àutri asempi

ecclesiàstica -> acclisiàstica, accrisiàstica, ccrisiàstica

ecc.

## Rifirimenti ca ùsanu palori cu la "e" nizziali nun tònica

*Vucabbulariu di Camilleri, 1998
*Vucabbulariu di Lucio Zinna - Antares Editrice, 2002

## Rifirimenti ca ùsanu palori cu la "a" mmeci di la "e" nizziali nun tònica

*Vucabbulariu di Lucio Zinna - Antares Editrice, 2002

## Rifirimenti ca ùsanu palori cu la "i" mmeci di la "e" nizziali nun tònica

## Rifirimenti ca ùsanu la pirduta tutali dâ "e" nizziali nun tònica

## Sicilianu standard usatu ntâ wikipedia siciliana

Raccumannamu d'usari li formi siciliani cumpreti (**e**rèdi"/"**a**rèdi", 
"**e**làsticu"/"**a**làsticu", "**e**stàti"/"**a**stàti", "**e**bbrèu"/"**a**bbrèu", ecc.) mmeci di chiddi accurzati ("**~**redi", "**~**làsticu", "**~**stàti", ecc.), puru siddu nun cunzidiramu l'usu di st'ùrtimi comu n'erruri. Accura, pi arcuni palori siciliani "novi" (chiddi ca vèninu dû talianu), è megghiu lassari la "E", picchì canciannu la "E", la palora pò èssiri cunfusa cu àutri palori (p'asempiu: elementu e alimentu).

Catigurìa:Lingua siciliana
Pirduta dâ «A» ô principiu dî palori

Ntâ lingua siciliana, la pirduta dâ "a" nizziali nun accintata poti succèdiri, puru siddu chistu succedi supratuttu ntâ lingua parrata.

## Diffusioni

*Nta tutti l'àrii di la Sicilia, tranni chidda dû catanisi, ntâ lingua parrata li palori pèrdinu a li voti la "a" nizziali nun tònica ("**~**ntìcu", "**~**spittàri", "**~**bbàiu", "**~**stutàri", "**~**gnùni", "**~**scutàri", ecc.).

## Rifirimenti ca ùsanu palori cu la "a" nizziali nun tònica

*Vucabbulariu di Camilleri, 1998
*Vucabbulariu di Lucio Zinna - Antares Editrice, 2002

## Rifirimenti ca ùsanu la pirduta tutali dâ "a" nizziali nun tònica

## Sicilianu standard usatu ntâ wikipedia siciliana

Raccumannamu d'usari li formi siciliani cumpreti ("**a**ntìcu", "**a**spittàri", "**a**bbàiu", "**a**stutàri", "**a**gnùni", "**a**ssà"/"**a**ssài", "**a**scutàri", ecc.) mmeci di chiddi accurzati ("**~**ntìcu", "**~**bbàiu", "**~**spittàri", "**~**stutàri", "**~**gnùni", "**~**ssà", ecc.), puru siddu nun cunzidiramu l'usu di st'ùrtimi comu n'erruri.

Accura, è mpurtanti di nutari ca ora ci sunnu palori siciliani ca esìstinu sulu senza la "a" nizziali nun tònica: ("**~**rina", "**~**Nnirìa", ecc.)

Catigurìa:Lingua siciliana
Pirduta dâ «O» ô principiu dî palori

Ntâ lingua siciliana, la pirduta dâ "o" nizziali nun accintata poti succèdiri, puru siddu chistu succedi supratuttu ntâ lingua parrata.

## Diffusioni

*Nta tutti l'àrii di la Sicilia, ntâ lingua parrata, li palori pèrdinu a li voti la "o" nizziali nun tònica ("**~**piniòni", "**~**rìganu"/"**~**rìanu", "**~**rèfici/"**~**rìfici", "**~**rigginàli", "**~**razziòni", "**~**Ràzziu", ecc.).

*Nta arcuni zoni, la "o" nizziali nun accintata è rinchiazzata di na "a" nizziali (**a**nùri", "**A**ràzziu", "**a**rìganu"/"**a**rìanu", "**a**liva", ecc.). 

*Nta quarchi zona dâ Sicilia, la "o" nizziali nun accintata sulu è addibbuluta nta na "u" nizziali ("**u**nùri", "**u**rigginàli", "**u**liva", "**U**ràzziu", "**u**rìganu", "**u**ttùviru", ecc.).

## Àutri asempi

occasioni -> accasioni

ecc.

## Nu finòminu prisenti nta àutri lingui

Ci voli nutari ca stu finòminu funèticu nun è tìpicu sulu dû sicilianu, pirchì asisti nta àutri lingui neolatini, comu p'asempiu la lingua corsa ca havi li furmi:

occupà / accupà (zoè 'n sicilianu: "occupari" dû latinu "occupàre")

oliva / aliva (zoè 'n sicilianu: "aliva", "oliva", "uliva" dû latinu "olìva")

alivetu (zoè 'n sicilianu: "alivitu", "ulivitu" dû latinu "olivètum")

orali / urali (zoè 'n sicilianu: "orali", "urali" dû latinu "oràlem")

oziosu / uziosu (zoè 'n sicilianu: "ozziusu", "uzziusu", dû talinu "otiòsus")

ecc.

## Rifirimenti ca ùsanu palori cu la "o" nizziali nun tònica

*Vucabbulariu di Camilleri, 1998
*Vucabbulariu di Lucio Zinna - Antares Editrice, 2002

## Rifirimenti ca ùsanu palori cu la "a" mmeci di la "o" nizziali nun tònica

## Rifirimenti ca ùsanu palori cu la "u" mmeci di la "o" nizziali nun tònica

## Rifirimenti ca ùsanu la pirduta tutali dâ "o" nizziali nun tònica

## Sicilianu standard usatu ntâ wikipedia siciliana

Raccumannamu d'usari li formi siciliani cumpreti ("**o**razziòni", "**o**rigginàli"/"**u**rigginàli", "**O**ràzziu"/"**U**ràzziu"/"**A**ràzziu", "**a**rìganu"/"**a**rìanu"/"**u**rìganu", "**o**ttùviru"/"**u**ttùviru", ecc.) mmeci di chiddi accurzati ("**~**razziòni", "**~**rigginàli", "**~**Ràzziu", "**~**rìanu"/"**~**rìganu", ecc.) puru siddu nun cunzidiramu l'usu di st'ùrtimi comu n'erruri.

Catigurìa:Lingua siciliana
Pirduta dâ «G» ntervucàlica

Ntâ lingua siciliana, la pirduta dâ "g" ntervucàlica poti succèdiri, puru siddu chistu succedi supratuttu ntâ lingua parrata.

## Diffusioni

*Nta tutti l'àrii di la Sicilia, ntâ lingua parrata, li palori pèrdinu a li voti la "g" ntervucàlica (p'asempiu "liàmi"/"lïàmi"/"lihàmi", "augghia"/"ahùgghia", "riàlu"/"rïàlu"/"rihàlu", "spiazziòni"/"spïazziòni"/"spihazziòni", "màu"/"màhu", "maàra"/"mahàra", "Baarìa"/"Baharìa", ecc.).

*Nta arcuni zoni, la "g" ntervucàlica nun spari cumpretamenti pirchì è rinchiazzata di na "j"  
(p'asempiu "li**j**àmi", "ri**j**àlu", "ma**j**àra", ecc.).

*Nta quarchi zona dâ Sicilia, la "g" ntervucàlica veni stracanciata 'n "v" (p'asempiu "a**v**ùgghia", "mà**v**u", "ri**v**òrdu", ecc.).

## Nu finòminu prisenti nta àutri lingui

Ci voli nutari ca stu finòminu funèticu nun è tìpicu sulu dû sicilianu, pirchì asisti nta àutri lingui neolatini, comu p'asempiu la lingua corsa ca havi li furmi:

agostu / aostu  (zoè 'n sicilianu: "agustu", "austu", "avustu")

fràgula / fràula  (zoè 'n sicilianu: "fràgula", "fràula", "fràvula")

ecc.

## Rifirimenti ca ùsanu palori cu la "g" nizziali ntervucàlica sana

*Vucabbulariu di Camilleri, 1998
*Vucabbulariu di Lucio Zinna - Antares Editrice, 2002

## Rifirimenti ca ùsanu palori cu la "j" mmeci di la "g" nizziali ntervucàlica

## Rifirimenti ca ùsanu palori cu la "v" mmeci di la "g" nizziali ntervucàlica

## Rifirimenti ca ùsanu la pirduta tutali dâ "g" nizziali ntervucàlica

### Rifirimenti ca ùsanu li littri ä, ë, ï, ö, ü, p'evidinziari lu dittongu fàusu criatu

*Vucabbulariu di Camilleri, 1998

### Rifirimenti ca ùsanu la "h" ntervucàlica p'evidinziari lu dittongu fàusu criatu

## Sicilianu standard usatu ntâ wikipedia siciliana

Raccumannamu d'usari li formi siciliani câ "g" o câ "j". Si ponnu usari macari li furmi cu la pirduta tutali siddu li vucali sunnu diffirenti (p'asempiu "liami", "augghia", "rialu", e "mau" ponnu èssiri accittati ma "maara" nun cunveni). Si cunzigghia di nun usari la "h" spagnulizzanti.

## Liami nterni

*Usu dâ «G» aspra ammenzu di li palori
 
Catigurìa:Lingua siciliana
Usu dâ «A» davanti a li nessi «SB» e «SC»

Ntô sicilianu, poti appariri na "a" nizziali funètica davanti a li nessi diffìcili a prununzari comu «SB» e «SC».

## Diffusioni

*Chistu è nu finòminu assai lucali e succedi supratuttu ntâ lingua parrata. Si poti dunca asciari furmi siciliani comu "asbagghiunu" (zoè "sbàgghiunu"), "astudiari" (zoè "studiari"),  oppuru "ascrìviri" cu lu significatu di "scrìviri" (nun cunfùnniri cû verbu talianu "ascrivere").

## Nfruenza castigghiana pussìbbuli

Nu finòminu simigghianti asisti ntô spagnolu: Li palori cu nu nessi diffìcili câ «S» vèninu prununzati tutti cu na "e" nizziali funètica (ca nun si scrivi):
*"stock" veni prununzatu "estók"
*"scanner" veni prununzatu "escáner"
*"Skype" veni prununzatu "eskípe"

## Rifirimenti ca nun ùsanu la "a" nizziali nta stu casu
*Grammàtica di Pitrè, 1870 
*Vucabbulariu di Piccittu, 1950-1980
*Dizziunariu etimològgicu di Giarrizzo, 1989 
*Vucabbulariu di Camilleri, 1998
*Dizziunariu di Luigi La Rocca, 2000
*Grammàtica di Bonner, 2001

## Rifirimenti ca ùsanu la "a" nizziali nta stu casu

## Ntâ littiratura siciliana
**Senza Tìtulu* di Santu Calì:
::E tu, casteddu sfattu di Gibbillina,
::Ahiahi, siti na **sb**rizza
::di sdilliniu nta frevi di vajolu!
**Matrimonio Pirfettu* di Gnazziu Buttitta:
::lu conza lu Signuri,
::lu **sc**onza lu dimoniu.
*Dèdica 'n *Centona* di Ninu Martogliu:
::Ci scrissi quattru versi pû sorrisu
::ca quannu **sb**occia tuttu a l'improvvisu
::**sb**rogghia di la me vita la matassa
::ca spissu rota storta e trista e fassa.
*Dî pruverbi siciliani cugghiuti di Giuseppi Pitrè:
::Cui nun voli **st**ari ncumpagnìa, o è **sb**irru o curnutu o spia.

## Sicilianu standard usatu ntâ wikipedia siciliana

Raccumannamu di nun usari sta "a" nizziali ca sulu è nu finòminu funèticu pirmittennu a prununzari cchiù fàcili la palora.

Catigurìa:Lingua siciliana
Usu dâ «A» davanti a li verbi siciliani

Unu dî latinismi cchiù caratturìstici dû sicilianu è chiddu di l'agghiunciuta di la pripusizzioni latina "ad" davanti a li verbi siciliani.

## Diffusioni

*Stu finòminu succedi nta tutti li zoni di l'Ìsula dû suli (accussì chiamava Omeru lu grecu la Sicilia).

## Asempi

bastari -> abbastari

canùsciri -> accanùsciri

difènniri -> addifènniri

dimustrari -> addimustari

dipènniri -> addipènniri

divintari -> addivintari

dumannari -> addumannari

mustrari -> ammustrari

ricanùsciri -> arricanùsciri

ricugghìrisi -> arricugghìrisi

ricurdari -> arricurdari

rinnìrisi -> arrinnìrisi

ripètiri -> arripètiri, arrupètiri

ristari -> arristari

risvigghiari -> arrisvigghiari, arrisbigghiari, arruspigghiari

sapiri -> assapiri

truvari -> attruvari

vulari -> avvulari, abbulari

ecc.

## Rifirimenti ca ùsanu verbi cu sta "a" nizziali

*Vucabbulariu di Piccittu, 1950-1980  (n'ammustra tutti dui)
*Dizziunariu etimològgicu di Giarrizzo, 1989 
*Vucabbulariu di Camilleri, 1998
*Vucabbulariu di Lucio Zinna - Antares Editrice, 2002

## Rifirimenti ca nun ùsanu verbi cu sta "a" nizziali

## Ntâ littiratura siciliana
*Traduzzioni di William Shakespeare di Renzu Porcelli:
::e vaju contru a mia si t**'ad**difennu.
::Cca dintra fannu verra odiu ed amuri
::**ad**divintannu còmprici pi forza

::penza chi soccu ammenta u tò pueta
::è dèbbitu pi soccu t**'ar**rubbàu.

**Lamentu cubbu pi Rocca Ciravula* di Santu Calì:
::- O figghiu, 
::m**'ar**rispunnevi, - O figghiu, O figghiu, O figghiu!
::E jù lu visti **ac**cumpariri allura
**La Barunissa di Carini*, virsioni di Salvatore Salomone-Marino:
::A dui, a tri s**'ar**ròtanu la genti,
::Fannu cuncumiu cû pettu trimanti;
::Pri la citati un lapuni si senti
::**Am**miscatu di rucculi e di chianti.
*Dî pruverbi siciliani cugghiuti di Giuseppi Pitrè:
::Cui bonu simìna, megghiu **ar**ricogghi.
::Cui nesci, **ar**rinesci.

## Sicilianu standard usatu ntâ wikipedia siciliana

*Pi scrìviri artìculi nta la wikipedia siciliana, si ponnu usari li furmi siciliani curti o chiddi longhi. Nun avemu nudda prifirenza puru siddu li furmi longhi sicilianizzanti (abbastari, abballari, arricògghiri, arrispùnniri, ecc.) sunnu chiddi cchiù tìpichi siciliani mentri arcuni di li furmi curti siciliani putìssiru èssiri furmi taliani sicilianizzati ricentimenti.

Catigurìa:Lingua siciliana
Canali di Panamà

Lu **Canali di Panamà** è na via marìttima chi pirmetti la navigazzioni tra l'Ocèanu Atlànticu e l'Ocèanu Pacìficu. Situatu ntô tirritoriu di Panamá, ntî l'Amèrica cintrali, lu canali è n'òpira di ncignirìa civili custituita di nu nziemi di chiusi e di lachi. Dû 2000 lu sfruttamenti cummiriciali e la gistioni è di na sucità dû cuvèrnu panamenzi, ma foru pi tuttu lu vintèsimu sèculu sutta la rispunzabbilità dû cuvèrnu dî Stati Uniti, chi s'accattaru li diritti ntô 1902.

Catigurìa:Giugrafìa
Catigurìa:Ncignirìa
Usu dâ «RB» pâ «RV»

Stu finòminu (p'asempiu: l'usu di "ni**rb**usu" mmeci di "ni**rv**usu") s'usa a li voti ntâ lingua parrata.

## Diffusioni

S'attrova nta vari àrii di la Sicilia. E' usatu nta li canzuni e li pruverbi, ma nun è assai usatu ntâ littiratura siciliana. Si nota ca "rv" nun addiventa sempri "rb" ma puru "vv" ("àrvuru" -> "àvvuru", e *sarvari" -> "savvari").

## Àutri asempi

"sarbamentu" (sarvamentu)

"nerbu" (nervu)

"cunzirbari"/"cunsirbari" (cunzirvari)

"serbu" (servu)

"Sarbe a tutti!" (Sarvi a tutti!)

"na caterba di" (na caterva di)

"sarbaturi" (sarvaturi)

## Nu finòminu prisenti nta àutri lingui

Ci voli nutari ca stu finòminu funèticu nun è tìpicu sulu dû sicilianu, pirchì asisti nta àutri lingui neolatini, comu p'asempiu la lingua spagnola, ntâ quali è assai friquenti sta prununza "rb" dâ "rv" ma ntô scrìviri si sarva sempri la "rv":

"siervo" è spissu prununzatu "sierbo" (servu)

"curva" è spissu prununzatu "curba" (curvu, svota)

"hervor" è spissu prununzatu "herbor" (lu vùgghiri)

"orvallo" è spissu prununzatu "orballo" (chioggia fina)

ecc.

Ntô spagnolu, è assai friquenti macari la prununza "rb" dâ "lv" ma ntô scrìviri si sarva sempri la "lv":

"calvo" è spissu prununzatu "calbo" (tignusu, ca nun havi pila 'n testa)

"selva" è spissu prununzatu "selba" (li vòscura)

"Álvaro" è spissu prununzatu "Álbaro" (Àrvaru, nomu di pirsuna)

ecc.

Stu finòminu funèticu dâ "rv" ca veni canciata 'n "rb" asisti midemma nta la lingua corsa ca havi li furmi:

corbu (zoè 'n sicilianu: "corvu)

narbu (zoè 'n sicilianu: "nervu", "nerbu")

ecc.

## Rifirimenti ca ùsanu palori cu sta "rb" funètica
*Vucabbulariu sicilianu-talianu di Luigi La Rocca, 2000

## Rifirimenti ca nun ùsanu palori cu sta "rb" funètica
*Vucabbulariu di Camilleri, 1998
*Vucabbulariu sicilianu-talianu di Lucio Zina, 2002

## Rifirimenti ca ùsanu tutti dui formi
*Vucabbulariu di Piccittu, 1950-1980

## Ntâ littiratura siciliana
*Dî pruverbi siciliani cugghiuti di Giuseppi Pitrè:
::Marva ti sa**rv**a.

::Lu fùjiri è vriogna, ma è sa**rv**amentu di vita.

::E**rv**a chi nun si canusci, nun si meti.

*Traduzzioni di William Shakespeare di Renzu Porcelli:
::si parti dî tò mossi, e iddu è o**rv**u

::comu e**rv**a e ciuri coti chi si jèttanu

## Sicilianu standard usatu ntâ wikipedia

Raccumannamu di nun usari la "rb" funètica ma nun cunzidiramu lu sò usu comu n'erruri.

Catigurìa:Lingua siciliana
Usu dâ «SB» pâ «SV»

Stu finòminu (p'asempiu: l'usu di "**sb**intuliari" mmeci di "**sv**intuliari") s'usa a li voti ntâ lingua parrata.

## Diffusioni

S'attrova nta vari àrii di la Sicilia. E' usatu nta li canzuni, li pruverbi, ma puru nta quarchi puisìa siciliana.

## Àutri asempi

"arrisbigghiari" (arrisvigghiari)

"sbèniri" (svèniri)

"sbiari" (sviari)

"sbapurari" (svapurari)

"sbintura" (svintura)

ecc.

## Nu finòminu prisenti nta àutri lingui

Ci voli nutari ca stu finòminu funèticu nun è tìpicu sulu dû sicilianu, pirchì asisti nta àutri lingui neolatini, comu p'asempiu lu spagnolu, ntô quali è assai friquenti sta prununza "sb" dâ "sv":

"desventura" è spissu prununzatu "desbentura" (svintura)

"desvalorar" è spissu prununzatu "desbalorar" (svaluriri)

"Osvaldo" è spissu prununzatu "Osbaldo" (Osvardu, nomu di pirsuna)

"desvío" è spissu prununzatu "desbío" (svìu, sviamentu)

"desvergüenza" è spissu prununzatu "desbergüenza" (l'èssiri senza virgogna)

Ntô scrìviri nun si sarva sempri la "sv":

esbelto (sveltu, siccu, suca-sìmula)

E' puru prisenti ntâ lingua corsa ca havi la furma:

sbiutà (zoè 'n sicilianu: "svacantari") dû latinu "ex vuiditare" ca figghiau puru lu tuscanu "svuotare" 

ecc.

## Rifirimenti ca ùsanu palori cu sta "sb" funètica

*Vucabbulariu sicilianu-talianu di Lucio Zina, 2002

## Rifirimenti ca nun ùsanu palori cu sta "sb" funètica

## Ntâ littiratura siciliana
*Dî pruverbi siciliani cugghiuti di Giuseppi Pitrè:
::Sparaci e funci **sv**rigògnanu cocu.

## Sicilianu standard usatu ntâ wikipedia

Raccumannamu di nun usari la "sb" funètica ma nun cunzidiramu lu sò usu comu n'erruri.

Catigurìa:Lingua siciliana
Usu di l'addibbuluta dâ «T»

Ntô sicilianu, l'usu dâ "**d**" mmeci dâ "**t**" s'usa a li voti ntâ lingua parrata.

## Diffusioni

Stu finòminu di l'addibbulata dâ "t" attrova nta vari àrii di la Sicilia.

## Asempi d'addibbuluta ntô nessu "nt"

"nendi" (nenti, dû latinu "ne entem")

"andura" (antura, dû latinu "ante horam")

"andicchia"/"tandicchia" (anticchia, tanticchia)

candu (cantu)

cendu (centu)

dendi (denti)

tandi (tanti)

ecc.

## Rifirimenti ca ùsanu palori cu sta "nd" funètica
 

## Rifirimenti ca nun ùsanu palori cu sta "nd" funètica
* Vucabbulariu di Piccittu, 1950-1980
*Dizziunariu etimològgicu di Giarrizzo, 1989 
*Vucabbulariu di Camilleri, 1998 
*Dizziunariu di Luigi La Rocca, 2000
*Grammàtica di Bonner, 2001
*Vucabbulariu di Lucio Zinna, Antares Editrice, 2002

## Ntâ littiratura siciliana
** U Ntirrugatoriu * di Ninu Martogliu:
::-ju?!... -Mi nisciru sta gran nfamità,
::gi**nt**azzi ti**nt**i, ca mi vonnu mali.
*Traduzzioni di William Shakespeare di Renzu Porcelli: 
::**Nt**assumentri cchiù lodi miritassi
::si putissi arrispùnniri:...
**[[La Barunissa di Carini]]*, virsioni di Salvatore Salomone-Marino:
::Lu Vernagallu di sangu gi**nt**ili
::Chi di la giuvi**nt**ù l'onuri teni;
*Dî pruverbi siciliani cugghiuti di Giuseppi Pitrè:
::Unni cà**nt**anu ta**nt**i jaddi, nun fa jornu.

## Asempi d'addibbuluta dâ "t" ntervucàlica

poti -> podi (pò)

pisci spata (dû latinu "spatha") -> pisci spada

ecc.

## Nu finòminu prisenti nta àutri lingui

Ci voli nutari ca stu finòminu funèticu nun è tìpicu sulu dû sicilianu, pirchì asisti nta àutri lingui neolatini, comu p'asempiu la lingua corsa ca havi li furmi:

putè / pudè (zoè 'n sicilianu: "putiri") dû latinu "potere"

scudeddu (zoè 'n sicilianu: "scutedda", "scudedda") dû latinu "scutella"

ecc.

## Rifirimenti ca ùsanu palori cu sta "d" funètica
 
## Rifirimenti ca nun ùsanu palori cu sta "d" funètica

## Sicilianu standard usatu ntâ wikipedia

Raccumannamu di nun usari la "nd" funètica e mancu la "d" ntervucàlica funètica.

Catigurìa:Lingua siciliana
Usu dâ «BB» mmeci dâ «VV»

Ntâ lingua siciliana, l'usu dâ "bb" pi la "vv" nun è na cosa strammata.

## Diffusioni

E' na cosa assai diffusa ntô parrari e ntô scrìviri lu sicilianu. S'accia nta assai banni di la Sicilia.

## Asempi

"avvampari" e "abbampari"

"avvicinàrisi" e "abbicinàrisi"

"avvinimentu" e "abbinimentu"

"avvrazzari" e "abbrazzari" (s'acciau la furma "s'avvrazza forti" nta na puisìa siciliana) 

"avvulari" (vulari) e "abbulari"

"avvìdiri" (vìdiri) e "abbìdiri"/"abbìriri"

ecc.

## Rifirimenti ca ùsanu la «BB» mmeci di la «VV»
*Dizziunariu di Luigi La Rocca, 2000

## Rifirimenti ca nun ùsanu la «BB» mmeci di la «VV»
*Vucabbulariu di Camilleri, 1998

## Rifirimenti ca ùsanu tutti dui furmi
*Vucabbulariu di Piccittu, 1950-1980
*Dizziunariu etimològgicu di Giarrizzo, 1989 
*Grammàtica di Bonner, 2001
*Vucabbulariu di Lucio Zinna - Antares Editrice, 2002 

## Ntâ littiratura siciliana
**Lamentu cubbu pi Rocca Ciravula* di Santu Calì:
::tu stissa a sonnu leggiu di frastuca, 
::**abb**razzànnuti pup di cantusciu.
**Don Chisciotti e Sanciu Panza* di Giuvanni Meli:
::Chi vi **abb**inni?  Chi fu?
**La Triplici Allianza* di Ninu Martogliu:
::- di prima l'asservò;
::**abb**eniaggi c'era ôcche tanticchia
::di vitru **avv**ilinatru -
::e doppu ca fu bonu assicuratu,
*Dî pruverbi siciliani cugghiuti di Giuseppi Pitrè:
::Fimmina chi t**'abb**razza e strinci, o t'ha tinciutu o cerca di tincìriti.

## Sicilianu standard usatu ntâ wikipedia

Si poti usari la «VV» o la «BB». Nun avemu nudda prifirenza, puru siddu la furma cu la «VV» è spissu chidda etimològgica.

Catigurìa:Lingua siciliana
Usu dâ «CA» mmeci dâ «QUA»

Ntô sicilianu, l'usu dâ "**ca**" mmeci dâ "**qua**" poti succèdiri a li voti ntâ lingua parrata.

## Diffusioni

Stu finòminu di lu raffurzamentu dâ "QUA" asisti sulu nta arcuni zoni di la Sicilia.

## Asempi

quarchi -> carchi

paracquaru -> paraccaru

quarèsima -> carèsima

quarcunu -> carcunu

quaternu -> caternu

in + quaternus + àre -> ncatirnari

qualis quam ('n latinu) -> quarca, carca, cacca, corca, cocca (asìstinu puru: quarchi, carchi, cacchi, corchi, cocchi, coccu, quacchi, ecc.) 

ecce hoc quam ('n latinu) -> zocca (asìstinu puru li furmi siciliani "zoccu", "zocchi", ecc.)

quam ('n latinu) -> ca (asisti puru la furma siciliana "chi", e chidda calabbrisa "cu")

ecc.

## Rifirimenti ca ùsanu palori cu sta "ca"
*Vucabbulariu di Piccittu, 1950-1980 (n'ammustra tutti dui)
*Grammàtica di Bonner, 2001 (n'ammustra tutti dui)
*Vucabbulariu sicilianu-talianu di Lucio Zina, 2002 (p'arcuni palori)

## Rifirimenti ca nun ùsanu palori cu sta "ca"
*Dizziunariu etimològgicu di Giarrizzo, 1989 
*Vucabbulariu di Camilleri, 1998
*Dizziunariu di Luigi La Rocca, 2000

## Ntâ littiratura siciliana
**Diffirenzi principali ntra i parrati siciliani* di Kirk Bonner:
::Tanti lingui europei annu avutu u vantaggiu ca a **qua**rchi puntu dâ so storia na pirsuna di granni mpurtanza scrissi nna dda lingua e chistu cuntribbuiu assai a so nurmalizzazzioni.
**A Lupa* di Gaitanu Cipolla
::**Qua**lcunu a mia mû dissi
::e semu ccà pi cchissu.
**Lu Pisu di lu Duluri* di Gnazziu Buttitta:
::cu li **qu**artari chini,

*Dî pruverbi siciliani cugghiuti di Giuseppi Pitrè:
::Tantu va la **qua**rtara a l'acqua, fina chi si rumpi o si ciacca. 

::Lu **qua**rtucciu campa la vigna.

## Sicilianu standard usatu ntâ wikipedia

Raccumannamu di nun usari la "ca" nta sti casi (cu quarchi ccizzioni).

Catigurìa:Lingua siciliana
Usu dâ «CH» mmeci dâ «CL» o dâ «CR»

Ntô sicilianu, l'usu dâ "**ch**" mmeci dâ "**cr**" o dâ "**cl**" poti succèdiri a li voti ntâ lingua parrata.

## Diffusioni

Stu finòminu asisti sulu nta arcuni zoni di la Sicilia.

## Asempi

si scrivi -> si schive

cristiani -> chistiani

cresia / clesia -> chesia, chiesia

ecc.

## Rifirimenti ca ùsanu palori cu sta "ch"
 
*Vucabbulariu di Piccittu, 1950-1980 (n'ammustra tutti ssi formi)
*Vucabbulariu di Camilleri, 1998 (n'ammustra "ch" e "cr")
*Grammàtica di Bonner, 2001 (n'ammustra tutti ssi formi)

## Rifirimenti ca nun ùsanu palori cu sta "ch"
*Dizziunariu etimològgicu di Giarrizzo, 1989 (n'ammustra "cr" e "cl")
*Vucabbulariu sicilianu-talianu di Lucio Zina, 2002 (p'arcuni palori)

## Ntâ littiratura siciliana
*Dî pruverbi siciliani cugghiuti di Giuseppi Pitrè:
::Cu è nimicu di li cani, è nimicu di li **cr**istiani.

## Sicilianu standard usatu ntâ wikipedia

Raccumannamu di nun usari la "ch" nta sti casi, ma nun cunzidiramu lu sò usu comu n'erruri.

Catigurìa:Lingua siciliana
Pirduta dâ «U» ô principiu dî palori

Ntâ lingua siciliana, la pirduta dâ "u" nizziali nun accintata poti succèdiri, puru siddu chistu succedi supratuttu ntâ lingua parrata.

## Diffusioni

*Nta tutti l'àrii di la Sicilia, ntâ lingua parrata, li palori pèrdinu a li voti la "u" nizziali nun tònica ("**~**ccìdiri", "**~**mbriàcu", ecc.). Prima c'era puru "**~**scìri" ma oi s'usa supratuttu "nèsciri".

*Nta arcuni zoni, la "u" nizziali nun accintata è rinchiazzata di na "a" nizziali ("**a**ccìdiri", "**a**guali", "**a**bbidìri"/"**a**bbirìri"/"**a**bbedìri", ecc.). 

## Rifirimenti ca ùsanu palori cu la "u" nizziali nun tònica

*Vucabbulariu di Camilleri, 1998
*Vucabbulariu di Lucio Zinna - Antares Editrice, 2002

## Rifirimenti ca ùsanu palori cu la "a" mmeci di la "u" nizziali nun tònica

## Rifirimenti ca ùsanu la pirduta tutali dâ "u" nizziali nun tònica

## Sicilianu standard usatu ntâ wikipedia siciliana

Raccumannamu d'usari li formi siciliani cumpreti ("**u**ccìdiri/"**a**ccìdiri", ecc.) mmeci di chiddi accurzati ("**~**ccìdiri", ecc.) puru siddu nun cunzidiramu l'usu di st'ùrtimi comu n'erruri.

Accura, è mpurtanti di nutari ca ora ci sunnu palori siciliani ca esìstinu sulu senza la "u" nizziali nun tònica: ("**~**mbriàcu", "**~**mbriacàri", ecc.)

## Talìa puru

*Lu  pi scriviri 'n sicilianu.

Catigurìa:Lingua siciliana
Usu dâ «Č» pâ «C» duci

Arcuni cristiani scrìvinu la lìttira "Č" pi rapprisintari la "C" duci siciliana.

## Diffusioni

Nuddu scritturi sicilianu famusu usau stu modu di scrìviri.

## Asempi

Marceddu -> Marčeđđu

ecc.

## Rifirimenti ca ùsanu palori cu sta "č"

## Rifirimenti ca nun ùsanu palori cu sta "č"
*Grammàtica di Pitrè, 1870 
*Vucabbulariu di Piccittu, 1950-1980
*Dizziunariu etimològgicu di Giarrizzo, 1989 
*Vucabbulariu di Camilleri, 1998
*Dizziunariu di Luigi La Rocca, 2000
*Grammàtica di Bonner, 2001

## Ntâ littiratura siciliana
*Dî pruverbi siciliani cugghiuti di Giuseppi Pitrè:
::Quannu lu voi è a lu ma**ce**ddu, tutti cùrrinu cu lu cuteddu.

*La majuranza dî littirati siciliani ùsanu la «c» sìmprici.

## Sicilianu standard usatu ntâ wikipedia

Raccumannamu di nun usari la "č" pi la "c" duci siciliana, e cunzidiramu lu sò usu comu n'erruri.

Catigurìa:Lingua siciliana
Usu dâ «CH» davanti â «A» «O» «U»

E' sempri diffìcili di sapiri siddu s'havi a usari la "CH'" o la "C'" p'arcuni furmi sintàssichi siciliani.

## Diffusioni

Li scrittura siciliani famusi usaru tutti dui modi di scrìviri.

## Asempi

"c'accuminza" (prununza: k'accuminza) o "ch'accuminza" (stissa prununza: k'accuminza) 

"zocc'haiu" (prununza: zokk'haiu) o "zocch'haiu" (stissa prununza: zokk'haiu) 

caia -> chaia

ecc.

## Rifirimenti ca ùsanu li custruzzioni câ "ch'"

## Rifirimenti ca ùsanu li custruzzioni câ "c'"

*Vucabulariu sicilianu di Lucio Zinna, 2002

## Ntâ littiratura siciliana
*Dî pruverbi siciliani cugghiuti di Giuseppi Pitrè:
::**C**'un granu di sceccu tegnu ntesta pi curuna a sant'Aloi.

::Quannu la jatta si lava la facci, signu **ch**'havi a chioviri.

## Sicilianu standard usatu ntâ wikipedia

Avemu nutatu ca li cullabburatura dâ wikipedia siciliana ùsanu supratuttu li furmi siciliani sìmprici comu chiddi "c'accuminza" (prun.: k'accuminza) e "zocc'haiu" (prun.: zokk'haiu). Pirchissu raccumannamu d'usari la "c'" sìmprici, ma nun cunzidiramu l'àutru usu comu n'erruri pirchì ntô latinu s'usava la furma "schola" (scola). Ma pi li palori siciliani è sempri megghiu scrìviri "caia" mmeci di "chaia".

Catigurìa:Lingua siciliana
Usu dâ «CHE» mmeci dâ «QUE»

Ntô sicilianu, l'usu dâ "**che**" mmeci dâ "**que**" poti succèdiri a li voti.

## Diffusioni

Stu finòminu di lu raffurzamentu dâ "QUE" asisti nta assai zoni di la Sicilia.

## Asempi

quercia -> cherza / cerza (dû latinu "quèrcea").
 
queto (o quieto) -> chetu

pasquera -> paschera

ecc.

## Rifirimenti ca ùsanu palori cu sta "che"
*Grammàtica di Pitrè, 1870 
*Vucabbulariu di Piccittu, 1950-1980 (porta puru l'àutra furma ma sulu p'ammustrari la variazzioni lucali)
*Vucabbulariu di Camilleri, 1998

## Rifirimenti ca nun ùsanu palori cu sta "che"

### Ntâ littiratura siciliana
**Tidda* di Ninu Martogliu:
::vi jiti, **ch**etu **ch**etu, a ripusari!

## Sicilianu standard usatu ntâ wikipedia

Raccumannamu d'usari la "che" nta sti casi, ma accittamu videmma l'àutri furmi.

Catigurìa:Lingua siciliana
Usu dâ «CHI» mmeci dâ «QUI»

Ntô sicilianu, l'usu dâ "**chi**" mmeci dâ "**qui**" succedi spissu.

## Diffusioni

Stu finòminu di lu raffurzamentu dâ "QUI" asisti nta assai zoni di la Sicilia.

## Asempi

quistu -> chistu

quistioni -> chistioni

quìnnici -> chìnnici

quinnicèsimu -> chinnicèsimu

quinnicimila -> chinnicimila

ecc.

## Rifirimenti ca ùsanu palori cu sta "chi"
*Grammàtica di Pitrè, 1870 (si cci attròvanu tutti dui furmi)
*Vucabbulariu di Piccittu, 1950-1980
*Vucabbulariu sicilianu di Salvatore Camilleri, 2001
*Vucabbulariu sicilianu di Lucio Zinna, 2002
*Grammàtica di Bonner, 2001 (n'ammustra tutti dui furmi pi certi palori)

## Rifirimenti ca nun ùsanu palori cu sta "chi"

## Ntâ littiratura siciliana
*Traduzzioni di William Shakespeare di Renzu Porcelli:
::cunzidirami nenti, e chi ti piaci
::**chi**stu me nenti, 'ccussi tu m'accetti,

## Sicilianu standard usatu ntâ wikipedia

Raccumannamu d'usari la "chi" nta sti casi. E' megghiu d'evitari l'àutri furmi câ "qui" ca sunnu picca diffusi.

Catigurìa:Lingua siciliana
Dimmaroi

La palora siciliana **dimmaroi** è n'avverbiu di tempu ca signìfica oji pomiriggiu. E' na parola antica ca oramai spirìu dû linguaggiu di tutti li jorna.

## Variazzioni

Ntâ riggiuni di Muòrica lu stissu cuncettu si esprimi dicennu *a vespri*.

Catigurìa:Sprissioni siciliani
Totò Riina

**Salvaturi Riina** (Cunigghiuni, 16 di nuvèmmiru 1930 – Parma 17 di nuvèmmiru 2017), saputu sèntiri "Totò û ", fu nu mafiusu sicilianu. Latitanti pi quasi tutta la sò carrera Riina fu arristatu ntô 1993 e passau n carciri li 24 anni di vita ca ci ristaru.

## Biugrafia
Ntî lu 1943, Totò, so' patri e so' frati Francesco, stàvanu circannu di livari la  di sparu di na bumma miricana c'attruvaru. Chista pirò cci scuppiau e mureru tutti, tranni Totò. 
Di stu pirìudu vinni arristatu ppi aviri ammazzatu tuttu lu bistiami di lu so' cuitaniu Duminicu Di Matteo. Macari di sti tempi Totò addumannava lu pizzu a li cuntadini.
Cchiù nn'avanti, ammazza Giuvanni Falconi e Paulu Borsellinu, dui jùdici contru la mafia.

Lu 16 aprili 1974 Riina si spusa su muggheri, Antonietta Bagarella. Di cca nn'avanti a Riina sunnu attribbuiti diversi crimini e ammazzatini ca marcaru la storia dâ mafia siciliana pi bona parti dâ secunna mità dû vintèsimu sèculu.
* Lu prucuraturi Petru Scaglione (ammazzatu nii lu 1971) 
* Lu tinenti culunnellu Giuseppi Russo (ammazzatu nii lu 1977) 
* Lu jurnalista Mariu Francese (ammazzatu ntî lu 1979) 
* Lu pilìticu Micheli Reina (ammazzatu ntî lu 1979) 
* Lu capu di la squatra mòbbili Boris Giulianu (ammazzatu ntî lu 1979) 
* Lu jùdici Cesari Terranova (ammazzatu ntî lu 1979) 
* Lu prisidenti di la Riggioni Siciliana Piersanti Mattarella (ammazzatu ntî lu 1980) 
* Lu capitanu dî carrabbinera Emanueli Basile (ammazzatu ntî lu 1980) 
* L'unurevuli Piu La Torre (ammazzatu ntî lu 1982) 
* Lu prifettu Ginirali Carlu Albertu Dalla Chiesa (ammazzatu ntî lu 1982) 
* Lu puliziottu Caloggiri Zucchetto (ammazzatu ntî lu 1982) 
* Lu iudici Roccu Chinnici (ammazzatu ntî lu 1983) 
* Li cummissarî Peppi Montana e Ninni Cassarà (ammazzati ntî lu 1985) 
* Lu mprinnituru Lìbberu Grassi (ammazzatu ntî lu 1991) 
* Li jùdici Falconi e Borsellinu (ammazzati ntî lu 1992).

Totò vinni arristatu a Palermo ntô 1993, di na squatra spiciali dî ROS. Vinni misu nta nu càrciri duru.

Riina, Totò
Riina, Totò
Riina, Totò
Primavera di Praga

La **primavera di Praga** è nu muvimentu pupulari chi ntô 1968 purtau â lu riggimi cumunista dâ Cecoslovacchia a grapìrisi di nu puntu di vista culturali e suciali. Diriggiutu di Alexandre Dubcek, fu struncatu dî carri armati suviètici chi traseru a Praga. Nu riggimu tutalitariu fu ristauratu attorna e Dubcek fu arristatu.

Catigurìa:Storia
Giovanni Spadolini

**Giovanni Spadolini**  (Firenzi, 21 di giugnu 1925 - Roma, 4 di austu 1994) fu n'òmunu pulìticu italianu. Appartinenti ô Partitu Ripubbricanu Italianu tra l'anni '80 e '90 fu prisidenti dû cunzigghiu, prisidenti dû sinatu e sinaturi a vita. Fu puru n'espertu di storia assai apprizzatu.

## Lijami nterni

*Carlu Azegliu Ciampi
*Giorgiu Napulitanu
*Prisidenti dâ Ripùbbrica Taliana

Spadolini
Forza Italia

**Forza Italia** è nu partitu pulìticu italianu. Funnatu dû magnati dâ televisioni Silviu Berlusconi ntô 1994 e ntô 2001.

## La cullucazzioni pulìtica
Lu partitu di Forza Italia nascìu cu lu scopu di jìnchiri lu spazziu lassatu vacanti di la mplusioni dî partiti di centru destra chi esistèttiru nzinu a l'anni '90, e principarmenti dâ Dimocrazzìa Cristiana e dû Partitu Socialista Italianu, e ô stissu tempu di nun lassari lu campu lìbbiru â sinistra, spissu bullata comu cumunista dû stissu Berlusconi, sibbeni lu partitu comunista italianu, 'n sèquitu a la mplusioni dû cumunismu ntî l'Europa orientali dû 1989 nun esistìa cchiù.

## Lu ritornu
Ntê 2013 Silvio Berlusconi rifunna lu partitu pulìticu cumu chiddu di 1994, a eccizzioni di chiddi dî ex mmèmira AN.

Li 16 di nuvèmmiru 2013 li mmembra di PdL sunnu passau da 96 diputati a 70 e li 91 sinaturi a 54.

Catigurìa:Pulìtica
Lapa (menzu di trasportu)

A **lapa** (o *mutucarro* o *lambretta*) è nu menzu di trasportu a tri roti furmatu di na cabbina unni ci sta lu cunnucenti, e eventuarmenti n'autra pirsuna, e to nanna di nu cassuni ca pò cuntèniri nzinu a quarchi quintali di robba. 

Usata di na cinquantina d'anni comu menzu di trasportu còmutu e rilativamenti ràpidu 'n sustituzzioni dî cavaddi, muli ô scecchi usati 'n agricultura, pigghia lu nomu di l'italianu *Ape*, nu modellu dâ Piaggiu, chi pi prima misi 'n cummerciu a granni scala stu tipu di menzi di locomozzioni.

Cettuni adattunu chiurennu lu cassuni a travagghiu chiù currispunnenti e so caratteristichi, comu "u pisciaru", "fruttaiolu", o pi vinniri articuli ppa casa (scupi, muscalori, caliaturi, fuculari, etc).

Esisti na virsioni lèggia, chiamata puru **lapicedda** ca avi 'nmuturi di 50 cc e è usata pi lu trasportu dò pani, pizza, ecc. La virsioni pi li travagghi di campagna, è di cilindrata e di capacità cchiù rossa.

Catigurìa:Agricultura
Catigurìa:Ticnoluggìa
Catigurìa:Motovìculi
Lapa (nzettu)

La **lapa** (o **apa**) è nu nzettu alatu nicu di culuri brunu duratu, c'havi nu puncigghiuni, ca campa 'n sucitati nummarusi, si nùtrica dû pòllini dî ciura e pruduci lu meli e la cira. La lapa putenti ca cumanna l'àutri lapi si chiama "lapa mastra", mentri ca lu màsculu dâ lapa si chiama **lapuni**

## Speci di lapa
Lu gèniri *Apis* cumprenni quattru speci:
*Apis mellifera (1758) o Apis mellifica (1761): è urigginaria d'Auropa e d'Àfrica, la ntruduceru nta àutri cuntinenti comu la Mèrica e l'Australia. Ê la speci principali ca li lapara addèvanu pi la pruduzzioni di meli.
*Apis cerana (in Asia)
*Apis dorsata 
*Apis florea 

Catigurìa:Armali
Catigurìa:Nzetti
Usu dâ dittungazzioni dâ «A» accintata

Stu finòminu (p'asempiu: l'usu di "munt**ua**ta" mmeci di "munt**a**ta" o l'usu di "**ia**cqua" mmeci di "**a**cqua") veni chiamatu macari *metafunèsi dâ «A» timàtica*.

## Diffusioni dâ dittungazzioni dâ "a" 'n "ua"

Sta dittungazzioni di la «A» accintata s'attrova supratuttu ntâ parrata antica di San Cataldu (CL) ma s'attrova macari nta àutri parrati.

## Esempi cu sta dittungazzioni

puani (pani)

bunuaca (bunaca)

travagghiuannu (travagghiannu)

muntuata (muntata)

## Rifirimenti ca ùsanu sta dittungazzioni

## Rifirimenti ca nun ùsanu sta dittungazzioni
*Grammàtica di Pitrè, 1870 
*Vucabbulariu di Piccittu, 1950-1980
*Dizziunariu etimològgicu di Giarrizzo, 1989 
*Vucabbulariu di Camilleri, 1998
*Dizziunariu di Luigi La Rocca, 2000
*Grammàtica di Bonner, 2001

## Diffusioni dâ dittungazzioni dâ "a" 'n "ia"

Stu finòminu s'attrova nta vari parrati siciliani.

## Asempi cu sta dittungazzioni

iàcula/jàcula (àcula)

iàncilu/jàncilu (àncilu)

iàutu/jàutu (àutu)

jàutrhi/iàutrhi (àutri)

iàrdiri/jàrdiri (àrdiri)

iavi/javi (havi)

iacqua/jacqua (acqua)

## Rifirimenti ca ùsanu sta dittungazzioni
*Vucabbulariu di Piccittu, 1950-1980 (ma sulu p'ammustrari li variazzionilucali)
*Dizziunariu etimològgicu di Giarrizzo, 1989 (n'ammustra tutti dui)

## Rifirimenti ca nun ùsanu sta dittungazzioni
*Grammàtica di Pitrè, 1870 
*Vucabbulariu di Camilleri, 1998
*Dizziunariu di Luigi La Rocca, 2000
*Grammàtica di Bonner, 2001

## Ntâ littiratura siciliana
**L'Asinu Russu e l'Animali* di Giuvanni Meli:
::Chiddi chi prima tìmidi e scantati
::s'avìanu ncrafucchiatu tra li grutti,
::di l'equivocu cursi e nichiati,
::ci fannu trattamenti strani e brutti.
::Giustamenti lu saggiu addunca dissi:
::"Parrami prima, acciò ti conoscissi".
*Dî pruverbi siciliani cugghiuti di Giuseppi Pitrè:
::Nun pùnciri lu sceccu nni la munt**a**ta.
*s'attròvanu assai asempi ntâ littiratura siciliana

## Sicilianu standard usatu ntâ wikipedia

Raccumannamu di nun usari sti dittungazzioni di la «A» accintata.

Catigurìa:Lingua siciliana
Lacu di Pergusa

Lu **lacu di Pergusa**, pusizziunatu quasi ô centru dâ Sicilia, 'n pruvincia di Enna è unu dî lachi naturali cchiù granni di l'ìsula. Nta l'urtimi tempi ppi curpa dô fattu ca ci tìranu l'acqua ppi usàrila ppi bìviri nta li cità vicini si sta svacantannu alleggiu alleggiu. E' canusciutu macari pi èssiri lu situ di nu circùitu di cursa pi màchini o mutura chi furrìa tornu tornu ô lacu. 

Catigurìa:Giugrafìa dâ Sicilia
Pergusa
Assuan

**Assuan** è na cità di l'Eggittu meridiunali. Mpurtanti portu supra lu Nilu ntî l'antichità, la cità era canusciuta cu lu nomu di **Siene**. La sò posizzioni vicinu ô tropicu dû cancru fa chi lu suli è ô zenit pi lu solstizziu dâ stati, fattu già ussirvatu dî scienzati di l'antichità comu Eratòstini ntî la sò misura dâ grannizza dâ Terra.

La cità è canusciuta pi na diga chi s'attrova ntê vicinanzi dâ cità.

Catigurìa:Eggittu
Usu dâ «CH» spagnola pâ «CI» o pâ «CCI»

Ntô sicilianu scrittu, arcuni pirsuni s'arrìsicanu a scrìviri â spagnola, e ùsanu la "**ch**" mmeci dâ "**ci**" o dâ "**cci**".

## Diffusioni

Pi sèculi sta scrittura spagnulizzanti dû sicilianu fu usata (quannu la Sicilia era sutta duminazzioni spagnola), e arcuni autura siciliani di vari zoni di la Sicilia l'ùsanu ancora.

## Asempi

ciaramira -> charamira

picciottu -> pichottu

Sicilia -> Sichilia

buccirìa -> bucherìa

ecc.

## Rifirimenti ca ùsanu palori cu sta "ch" spagnola

## Rifirimenti ca nun ùsanu palori cu sta "ch" spagnola
*Grammàtica di Pitrè, 1870 
*Vucabbulariu di Piccittu, 1950-1980
*Dizziunariu etimològgicu di Giarrizzo, 1989 
*Vucabbulariu di Camilleri, 1998
*Dizziunariu di Luigi La Rocca, 2000
*Grammàtica di Bonner, 2001

## Ntâ littiratura siciliana
*Dî pruverbi siciliani cugghiuti di Giuseppi Pitrè:
::Pi**cci**otti e surdi, castigu di Diu!
*L'usu di sta "ch" è assai raru ntâ littiratura siciliana.

## Sicilianu standard usatu ntâ wikipedia

Raccumannamu di nun usari la "ch" nta sti casi, e cunzidiramu lu sò usu comu n'errurazzu.

Catigurìa:Lingua siciliana
Eva (Bibbia)

**Eva** ntâ Bibbia è cunzidirata la prima fìmmina a l'urìggini di l'umanità, e criata di Diu di na costa di Addamu. Ntô cuntu dâ Bibbia, Eva e Addamu foru tintati di nu scursuni a manciari nu pumu, sìmmulu dû piccatu, e pi chistu forru assicutati dû jardinu di l'Eden, macchiannu ô stissu tempu tutta l'umanità chi discinni di iddi di chiddu chi li cristiani chiàmanu piccatu urigginali.

Catigurìa:Riliggiuni
Usu dâ «CK» mmeci dâ «CCH»

Ci sunnu pirsuni ca ùsanu la "**ck**" mmeci dâ "**cch**".

## Diffusioni

Stu modu di scrìviri nun è assai usatu nta la littiratura siciliana famusa.

## Asempi

pickì (picchì)

sock'è (socch'è, zocch'è)

tocki (tocchi) 

veckj (vecchi)

ecc.

## Rifirimenti ca ùsanu palori cu sta "ck"

## Rifirimenti ca nun ùsanu palori cu sta "ck"
*Grammàtica di Pitrè, 1870 
*Vucabbulariu di Piccittu, 1950-1980
*Dizziunariu etimològgicu di Giarrizzo, 1989 
*Vucabbulariu di Camilleri, 1998
*Dizziunariu di Luigi La Rocca, 2000
*Grammàtica di Bonner, 2001

## Ntâ littiratura siciliana
*Dî pruverbi siciliani cugghiuti di Giuseppi Pitrè:
::Putìa ve**cch**ia nun ha bisognu di frasca.
*L'usu di sta "ck" è assai raru ntâ littiratura siciliana.

## Sicilianu standard usatu ntâ wikipedia

Raccumannamu d'usari sempri la "cch" mmeci dâ "ck", e cunzidiramu l'usu di st'ùrtuma comu n'arrurazzu.

Catigurìa:Lingua siciliana
Pirduta di na vucali ô nternu dî palori

Ntâ lingua siciliana, la pirduta di na vucali nun accintata ô nternu di na palora poti succèdiri, puru siddu chistu succedi supratuttu ntâ lingua parrata.

## Diffusioni

*Nta tutti l'àrii di la Sicilia, ntâ lingua parrata li palori ponnu pèrdiri a li voti na vucali nun tònica. Li littirati siciliani ùsanu a li voti sti furmi cuntratti.

## Asempi

lìttira -> lìttra (dû latinu "lìctera")

pirìculu -> prìculu (dû latinu "perìculum")

piràinu (pirara sarvaggia) -> pràinu

spiranza -> spranza (dû latinu "speràntia")

dirìttu -> drìttu (dû latinu "dirèctus")

pùlici -> pùrci (dû latinu "pùlicem")

puddìtru / putrìddru -> pùtru (dû latinu "pullètrus")

ecc.

## Rifirimenti ca ùsanu palori cu la pirduta di na vucali nun tònica

## Rifirimenti ca nun ùsanu palori cu la pirduta di na vucali nun tònica

## Sicilianu standard usatu ntâ wikipedia siciliana

Pi scrìviri artìculi 'n sicilianu ntâ wikipedia siciliana, si ponnu usari tutti li furmi (chiddi cuntratti o chiddi longhi).

Catigurìa:Lingua siciliana
Usu dâ «J» nizziali mmeci dâ «BI» nizziali

Stu finòminu s'usa a li voti ntô sicilianu.

## Diffusioni

S'attrova nta vari àrii di la Sicilia. E' puru usatu nta arcuni canzuni e pruverbi siciliani.

## Asempi

jancu (biancu)

junnu (biunnu)

ecc.

## Rifirimenti ca ùsanu palori cu sta "j"

*Grammatica siciliana di Pitrè ("junnu")
*Vucabbulariu di Camilleri, 1998

## Rifirimenti ca nun ùsanu palori cu sta "j"
*Vucabbulariu di Piccittu, 1950-1980
*Dizziunariu etimològgicu di Giarrizzo, 1989 
*Dizziunariu di Luigi La Rocca, 2000
*Grammàtica di Bonner, 2001

## Ntâ littiratura siciliana
**Diciottu Jarofuli* di Sarbaturi Camilleri:
::Chianciulina a punenti
::la luna, **j**ancu crisantemu

*Dî pruverbi siciliani cugghiuti di Giuseppi Pitrè:
::Li parrini di niuru ti la jèttanu, di **j**ancu ti carrìanu.

## Sicilianu standard usatu ntâ wikipedia

Nun avemu nudda prifirenza. Si ponnu usari tutti dui furmi.

Catigurìa:Lingua siciliana